PMIndiaData/PMIndiaSum huggingface dataset:
103 वर्षाच्या शर्बती देवी यांनी पंतप्रधानांना केले रक्षाबंधन

शर्बती देवी या 103 वर्षाच्या वृद्ध विधवा महिलेने आज पंतप्रधान नरेंद्र मोदी यांची त्यांच्या निवासस्थानी भेट घेतली आणि पंतप्रधानांना राखी बांधली. शर्बती देवी यांच्या भावाचे 50 वर्षांपूर्वी निधन झाले आणि दरवर्षी राखी पौर्णिमेला त्यांना भावाची आठवण यायची. त्यांच्या मुलाने पंतप्रधानांना पत्र लिहिले आणि त्यानंतर पंतप्रधानांनी शर्बती देवी आणि त्यांच्या कुटुंबियांना आज आपल्या निवासस्थानी निमंत्रित केले. शर्बती देवी यांना पंतप्रधानांना भेटून खूप आनंद झाला आणि त्यांनी पंतप्रधानांना राखी बांधली. त्यांनी एकमेकांशी छान गप्पा मारल्या.
आई.सी. एस.आईच्या  सुवर्ण महोत्सवी वर्षाच्या उदघाटन कार्यक्रमात पंतप्रधान नरेंद्र मोदी यांचे संस्था सचिवांना संबोधन

भारतीय कंपनी सचिव संस्था अर्थात आई.सी. एस.आईच्या सुवर्ण महोत्सवी वर्षाच्या उदघाटन कार्यक्रमात पंतप्रधान नरेंद्र मोदी यांनी आज संस्था सचिवांना संबोधित केले. पंतप्रधानांनी आईसीएसआईशी निगडित सर्व मान्यवरांचे अभिनंदन केले. या प्रसंगी बोलतांना पंतप्रधान म्हणाले की,अशा सर्व सचिवांमध्ये मी उपस्थित आहे जे कंपनीला नियमांचे पालन करण्यास योग्य मार्गदर्शन आणि कंपनीचे लेखे उत्तम रित्या ठेवण्याची जबाबदारी सांभाळतात. त्यांच्या या कामामुळे देशाची कार्पोरेट संस्कृती स्थापन होण्यास मदत होते. पंतप्रधान पुढे म्हणाले की, देशात असे काही लोक आहेत जे सामाजिक व्यवस्था दुबळी बनविण्याचा आणि राष्ट्राच्या प्रतिष्ठेला खाली दाखवण्याचा प्रयत्न करतात. सरकार सध्या अशा प्रकारच्या घटकांना शोधून प्रशासन स्वच्छ ठेवण्याचे काम करीत आहे. सरकारच्या अर्थव्यवस्थेला सुदृढ ठेवण्याच्या प्रयत्नांबाबत बोलतांना पंतप्रधान म्हणाले की, सध्या अर्थव्यवस्थेला कमी रोखीसह काम करावे लागत असून जीडीपीचा रोखी बरोबरीचा दर विमुद्रिकरणाच्या पूर्वी १२% वरून ९% पर्यंत आला होता. पंतप्रधानांनी यावेळी अशा लोकांपासून सावध राहायला सांगितले जे वाईट गोष्टी समाजात सर्वत्र पसरवितात. पंतप्रधानांनी यावेळी भूतकाळातील अशा गोष्टींचा उल्लेख केला जेंव्हा वृद्धी दर ५.७% पर्यंत खाली आला होता. मागील तिमाही हि याची साक्ष आहे. असेही ते म्हणाले . पंतप्रधान पुढे म्हणाले की, असे प्रसंग ज्यावेळी कमी वृद्धी दर, हा चलनवाढीतील वृद्धी, उच्च चालू लेखा तूट आणि वर्तमान तूट यांच्या बरोबरीने चालत होता . पंतप्रधानांनी सांगितले कि, अशी एक वेळ होती जेंव्हा भारताची गणना अशा पाच देशांमध्ये व्हायची जे मंदीशी झुंझत होते आणि जागतिक पुर्नवसुली होण्यासाठी धडपडत होते. मागील तिमाहीतील घसरलेल्या वृद्धी दरा बाबत बोलताना पंतप्रधान म्हणाले की, त्यांचे सरकार वृद्धी दर पूर्वपदावर आणण्यास कटिबद्ध असून , यासंदर्भात, संबंधित सुधारणा करण्याबाबतीतील निर्णय घेण्यात आले आहे. हि प्रक्रिया निरंतर राहील. येत्या काही वर्षात देशाच्या अर्थव्यवस्थेने एक नवा उचांक गाठलेला असेल असे ही पंतप्रधानांनी सांगितले तसेच देशाची आर्थिक स्थिरता राखण्याचे आश्वासनहि त्यांनी यावेळी दिले. पंतप्रधान म्हणाले की, आदराची जागा प्रयत्नांनी मिळवता येते आणि प्रयत्नांची आवड हि संरक्षित राहील. पंतप्रधानांनी काही महत्वाच्या क्षेत्रातील मागील तीन वर्षातील गुंतवणूक आणि आराखड्यातील वृद्धीबाबत माहिती दिली. ते म्हणाले कि, २१ अति महत्वाच्या क्षेत्रात ८७ सुधारणा या कालावधीमध्ये घडविण्यात आल्या आहेत. त्यांनी यावेळी गुंतवणुकीतील घेतलेल्या भरारी संदर्भातील संदर्भातील सांख्यिकी प्रस्तुत केली. सरकारच्या धोरण आणि नियोजनात प्रत्येक वेळी मध्यम आणि गरीब वर्गातील लोकांचे हित जपण्याची काळजी घेण्यात येते. ज्याचा परिणाम त्यांचे राहणीमान सुधारण्यास होतो. असेही पंतप्रधानांनी सांगितले. “कितीही टीकेला तोंड द्यावे लागले तरी मी राष्ट्र आणि देशाच्या जनतेला प्रोत्साहन देण्यासाठी कार्य करत राहील तसेच स्वतः च्या सुखासाठी देशाचे हित गहाण ठेऊ शकत नाही” असे आश्वासनही त्यांनी यावेळी जनतेला दिले.
पंतप्रधान नरेंद्र मोदी यांनी आधार आणि थेट लाभ हस्तांतरण योजनांचा आढावा घेतला

पंतप्रधान नरेंद्र मोदी यांनी सोमवारी एका उच्च स्तरीय बैठकीत आधार आणि थेट लाभ हस्तांतरण योजनांच्या प्रगतीचा आढावा घेतला. दोन तास चाललेल्या या आढावा बैठकीत आधार कार्ड धारकांची आकडेवारी वाढविण्यासंदर्भातील प्रगती लाभार्थींशी ओळख प्रक्रिया सोपी आणि प्रभावी करण्यासाठी आधार क्रमांक अधिकृत अंकांनी जोडण्यासंदर्भात तसेच लाभार्थींना सुविधा प्रदान करण्यासाठी योग्य लक्ष्य निर्धारित करण्याबाबत पंतप्रधानांना माहिती देण्यात आली. 2015-16 या वर्षात थेट लाभ हस्तांतरणाच्या माध्यमातून 30 कोटी पेक्षा जास्‍त लाभार्थींना 61,000 कोटी रुपयांपेक्षा अधिक रक्कम वितरित करण्यात आली. यापैकी 25,000 कोटी रुपये महात्मा गांधी राष्ट्रीय ग्रामीण रोजगार हमी योजना तर 21,000 कोटी रुपये पुढाकार योजनेअंतर्गंत प्रदान करण्यात आले. थेट लाभ हस्तांतरण योजनेचा परिणाम म्हणून सर्व जलहितकारक कार्यक्रमांमध्ये मोठी बचत झाली आहे. खोटे लाभार्थी वेळीच दूर करण्यातही यश प्राप्त झाले आहे. थेट लाभ हस्तांतरणाच्या माध्यमातून एक कोटी 60 लाखांपेक्षा जास्त शिधापत्रिका बनावट असल्याचे स्पष्ट झाले, परिणामी 10,000 कोटी रुपयांपेक्षा जास्त बचत झाली आहे. तसेच 2015-16 यावर्षी पुढाकार योजनेतील 3 कोटी 50 लाख खोटया लाभार्थींना वेळीच ओळखल्यामुळे 14,000 कोटी रुपयांपेक्षा जास्त रकमेची बचत झाली आहे. महात्मा गांधी राष्ट्रीय ग्रामीण रोजगार नियोजनेमध्येही 2015-16 या वर्षात सुमारे 10 टक्के अर्थात 3,000 कोटी रुपयांची बचत झाल्याचा अंदाज आहे. अनेक राज्ये आणि केंद्रशासित प्रदेशांनाही थेट लाभ हस्तांतरण कार्यक्रमांच्या माध्यमातून महत्त्वपूर्ण बचत करणे शक्य झाले आहे. या बैठकीदरम्यान पंतप्रधानांनी त्रुटीमुक्त मंच स्थापन करण्याचे महत्त्व विशद केले आणि लाभार्थींना वेळेवर लाभ प्राप्त होतील, याची खातरजमा करण्यास सांगितले. त्यांनी सर्व संबंधित विभागांना नवी प्रक्रिया सुरु झाल्यानंतर कोणत्याही लाभार्थींना त्रास होणार नाही याची खबरदारी घेण्यास सांगितले. आपली यंत्रणा मोठया स्तरावर लागू करण्यापूर्वी प्रथम तिचे काळजीपूर्वक परिक्षण करावे असे पंतप्रधानांनी अधिकाऱ्यांना सांगितले. या बैठकीदरम्यान पंतप्रधानांना स्वयंसेवी संस्थांच्या परिचयासाठी एका विशिष्ट परिचयकर्त्याच्या प्रती प्रयत्नांबाबत माहिती देण्यात आली. निती आयोगाच्या देखरेखीखाली असणाऱ्या एनजीओ दर्पण पोर्टलसह आता 71,000 पेक्षा जास्त स्वयंसेवी संस्थांची नोंदणी झाली आहे.
दिल्लीत राज्य अतिथी गृह बांधायला मध्य प्रदेश सरकारला भूखंड वितरित करायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने दिल्लीत राज्य अतिथी गृह बांधायला मध्य प्रदेश सरकारला १.४७८ एकर भूखंड वितरित करायला मंजुरी दिली आहे. बाजारभावानुसार पुढील अटींवर हि मंजुरी देण्यात आली आहे: १. राज्य अतिथी गृह बांधून झाल्यावर ०.८९ भूखंड मध्य प्रदेश सरकार परत करेल. २. बाजारभावानुसार मध्य प्रदेश सरकार भूखंडातील फरकाची रक्कम अदा करेल. ३. मध्य प्रदेश सरकार ०.८९ भूखंडावरील भोगवटा शुल्क सध्याच्या दरानुसार भरेल. या भूखंड वितरणामुळे मध्य प्रदेश सरकारला सध्याच्या आणि भविष्यातील गरजांनुसार राज्य अतिथी गृह बांधता येईल. अन्य कुठल्याही प्रकारच्या बांधकामासाठी हा भूखंड वापरता येणार नाही.
गुड फ्रायडे निमित्त पंतप्रधानांकडून येशू ख्रिस्तांचे स्मरण

पंतप्रधान नरेंद्र मोदी यांनी, गुड फ्रायडेनिमित्त येशू ख्रिस्तांचे बलिदान आणि सेवेचे स्मरण केले आहे. ‘गुड फ्रायडेच्या आजच्या दिवशी येशू ख्रिस्तांचा त्याग आणि सेवेचे आम्ही स्मरण करतो. मनुष्य जीवनातले दु:ख कमी करण्यासाठी त्यांनी आपले आयुष्य वेचले,’ असे पंतप्रधानांनी म्हटले आहे.
भारत-ब्राझील यांच्यात जैवऊर्जा सहकार्या संबंधित सामंजस्य कराराला केंद्रीय मंत्रिमंडळाने मान्यता दिली

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने जैवऊर्जा सहकार्या संदर्भात भारत आणि ब्राझील यांच्यातील सामंजस्य करारावर स्वाक्षरी करण्यास मान्यता दिली आहे. भारत आणि ब्राझील हे जगातील उर्जेचे सर्वात मोठे वापरकर्ते आहेत आणि संपूर्ण एलएसी (लॅटिन अमेरिका आणि कॅरिबियन) प्रदेशात ब्राझील हा भारताचा एक महत्त्वपूर्ण व्यापारिक भागीदार आहे. ब्राझील हा सध्या जगातील दुसर्‍या क्रमांकाचा जैवइंधन उत्पादक आणि ग्राहक आहे. जैव-इंधन क्षेत्रात भारतानेही आपले लक्ष केंद्रित केले आहे आणि 2018 मध्ये जैव-इंधना संदर्भातील नवीन धोरण जाहीर केल्याने, 2030 पर्यंत पेट्रोलमध्ये इथॅनॉलचे 20% आणि डिझेलमध्ये बायोडीझेलचे 5% मिश्रण करण्याचे लक्ष्य समोर ठेवले आहे. पंतप्रधान नरेंद्र मोदी आणि ब्राझीलचे राष्ट्राध्यक्ष यांच्यात 2016 मध्ये झालेल्या बैठकी दरम्यान, अक्षय ऊर्जा तसेच आधुनिक क्षेत्रातल्या संशोधन आणि विकासासाठी सहकार्य करण्याचे उभय पक्षांनी मान्य केले. या संदर्भात, सामंजस्य करार फीडस्टॉक, औद्योगिक रूपांतरण, वितरण आणि शेवटच्या वापराच्या क्षेत्रांसह जैवइंधन, बायोइलेक्ट्रिसिटी आणि बायोगॅस पुरवठा शृंखलेमध्ये गुंतवणूकीला सहकार्य आणि प्रोत्साहन देण्यासाठी एक आराखडा प्रदान करेल. सामंजस्य कराराच्या काही अन्य वैशिष्ट्यांमध्ये ऊस, मका, तांदूळ, तेल-पिके आणि लिग्नोसेल्युलोसिक पीकांसह जैव उर्जेसंदर्भात कृषी पद्धती आणि धोरणांची माहितीची देवाण-घेवाण; जैव-इंधनाच्या वापरावर आधारित हरितगृह वायू उत्सर्जन पातळी कमी करण्याची धोरणे, इंजिन आणि इंधन बदल/जीवाश्म इंधनासह मिश्रित जैवइंधनाच्या भिन्न टक्केवारीसाठी आवश्यक असणारी समायोजने आदींचा समावेश आहे.
अटलबिहारी वाजपेयी यांना त्यांच्या जयंतीनिमित्त पंतप्रधानांनी वाहिली आदरांजली

पंतप्रधान नरेंद्र मोदी यांनी माजी पंतप्रधान अटलबिहारी वाजपेयी यांना त्यांच्या जयंतीनिमित्त आदरांजली वाहिली आहे. मोदींनी अटल बिहारी वाजपेयींबद्दलचे विचारही मांडले. एका ट्विटमध्ये पंतप्रधान म्हणाले; “अटलजींना त्यांच्या जयंतीनिमित्त विनम्र अभिवादन. त्यांनी भारतासाठी दिलेले योगदान अतुल्य आहे. त्यांचे नेतृत्व आणि दूरदृष्टी लाखो लोकांना प्रेरित करते.”
वसुंधरा  दिनाच्या निमित्ताने पृथ्वीमाते प्रति कृतज्ञता व्यक्त करणारी एक चित्रफीत पंतप्रधानांनी सामायिक केली

जागतिक वसुंधरा दिन हा पृथ्वीमातेच्या दयाळूपणाप्रति कृतज्ञता व्यक्त करण्यासाठीचा तसेच तिची योग्य काळजी घेण्याच्या वचनबद्धतेला उजाळा देण्याचा दिवस आहे, असे पंतप्रधान नरेंद्र मोदी यांनी म्हटले आहे. पंतप्रधानांनी याप्रसंगी एक चित्रफीतही सामायिक केली आहे. पंतप्रधानांनी आपल्या ट्विट संदेशात म्हटले आहे, “ #EarthDay जागतिक वसुंधरा दिन हा पृथ्वीमातेच्या दयाळूपणाप्रति कृतज्ञता व्यक्त करण्यासाठीचा तसेच तिची योग्य काळजी घेण्याच्या वचनबद्धतेला उजाळा देण्याचा दिवस आहे.”
पंतप्रधान नरेंद्र मोदी यांनी बलिया येथे प्रधानमंत्री उज्वला योजनेचा शुभारंभ केला, 3 वर्षात 5 कोटी लाभार्थींना स्वयंपाकाच्या गॅसची जोडणी पुरवणार

पंतप्रधान नरेंद्र मोदी यांनी आज बलिया येथे प्रधानमंत्री उज्वला योजनेचा शुभारंभ केला. पुढील तीन वर्षात दारिद्रयरेषेखालील 5 कोटी लाभार्थींना स्वयंपाकाच्या गॅसची जोडणी पुरवणे हा या योजनेचा उद्देश आहे. 1 मे हा दिवस कामगार दिन म्हणून पाळला जातो, हे नमूद करुन पंतप्रधान म्हणाले की, या शतकामध्ये जगभरातील सर्व कामगारांचे उद्दिष्ट संपूर्ण जगाला एकत्र आणणे हे असायला हवे. केंद्र सरकारचा भर प्रामुख्याने गरीबांचे कल्याण करण्यावर आहे. याचा पुनरुच्चार करत पंतप्रधानांनी केंद्र सरकारने गेल्या दोन वर्षात कामगारांच्या कल्याणासाठी केलेल्या विविध उपाययोजनांचा उल्लेख केला. त्यांनी श्रमसुविधा पोर्टल आणि श्रमिकांना देण्यात आलेल्या कामगार ओळख क्रमांकाचा उल्लेख केला. पंतप्रधानांनी बलिया ही क्रांतीकारक मंगल पांडे यांची भूमी असल्याची आठवण करुन दिली आणि ते म्हणाले की, गेली अनेक दशके उत्तर प्रदेशाचा पूर्वेकडील भाग विकासापासून वंचित राहिला असून, आता या भागात संपर्क यंत्रणा मजबूत केली जात आहे. उत्तर प्रदेशाच्या विकासासाठी केंद्र सरकारने मोठ्या प्रमाणावर निधी उपलब्ध करुन देत आहे. ग्रामीण विद्युतीकरणातील वेगवान प्रगतीचा त्यांनी उल्लेख केला. गरीबीविरोधातील लढ्यात सामर्थ्य प्राप्त करायचे असेल, तर विकासाची मुळे भारताच्या पूर्वेकडील भागात पोहोचायला हवीत, असे ते म्हणाले. योजनांची आखणी करताना निवडणुकांमधील लाभ लक्षात न घेता गरीबांचे कल्याण लक्षात घ्यायला हवे, यावर पंतप्रधानांनी भर दिला. ते म्हणाले की, प्रधानमंत्री उज्वला योजनेचा लाभ गरीबांना आणि विशेषत: महिलांना होईल.
काशी अन्नपूर्णा मंदिराचे महंत श्री रामेश्वर पुरी जी यांच्या निधनाबद्दल पंतप्रधानांनी व्यक्त केला शोक

नवी दिल्‍ली, 10 जुलै 2021 काशी अन्नपूर्णा मंदिराचे महंत श्री रामेश्वर पुरी जी यांच्या निधनाबद्दल पंतप्रधान नरेंद्र मोदी यांनी तीव्र दुःख व्यक्त केले आहे. आपल्या ट्विटसंदेशात पंतप्रधान म्हणाले, ''काशी अन्नपूर्णा मंदिराचे महंत रामेश्वर पुरी जी यांच्या निधनामुळे अतिशय दुःख झाले आहे. त्यांचे देहावसान समाजासाठी कधीही न भरून येणारी हानी आहे.त्यांनी धर्म आणि अध्यात्माला समाजसेवेशी जोडून, लोकांना सामाजिक कार्यासाठी निरंतर प्रेरित केले. ॐ शांती !"
पंतप्रधानांची दोहा कामगार शिबिराला भेट

पंतप्रधान नरेंद्र मोदी यांनी आज डाऊनटाऊन दोहामधील मेशेइर्ब इथल्या प्रकल्प स्थळाला भेट देऊन तिथल्या भारतीय कामगारांशी संवाद साधला. तिथे उपस्थित कामगारांना संबोधित करताना ते म्हणाले की, दोहामध्ये आल्यानंतर त्यांची पहिली बांधिलकी ही कामगारांना भेटणे ही होती. पंतप्रधान म्हणाले की, कामगारांना भेडसावणाऱ्या समस्यांची त्यांना कल्पना आहे आणि जेव्हा ते कतारच्या नेत्यांना भेटतील तेव्हा ते हे सर्व मुद्दे त्यांच्या समक्ष उपस्थित करतील. कामगारांसोबत संवाद साधायला जायच्या आधी त्यांनी तिथल्या आरोग्य शिबिराला भेट दिली आणि तिथल्या डॉक्टरांच्या उत्कृष्ट कार्याबद्दल त्यांची प्रशंसा केली. भाषण संपल्यानंतर पंतप्रधानांनी प्रत्येक टेबलजवळ जाऊन प्रत्यक्ष कामगारांशी संवाद साधला आणि त्यांच्यामधील काहींसमवेत भोजन केले.
सिंगापूरचे मंत्री गोह चोक तोंग यांनी घेतली पंतप्रधानांची भेट

सिंगापूरचे मंत्री गोह चोक तोंग यांनी आज पंतप्रधान नरेंद्र मोदी यांची भेट घेतली. आपल्या दीर्घकालीन संबंधांच्या स्मृतींना उजाळा देत पंतप्रधानांनी गोह चोक तोंग यांचे स्वागत केले आणि यावर्षीच्या सुरुवातीला ली कॉन यू स्कूल ऑफ पब्लिक पॉलिसीच्या प्रशासकीय मंडळाचे अध्यक्ष म्हणून कार्यभार स्वीकारल्याबद्दल अभिनंदन केले. गेल्या काही वर्षांमध्ये भारत आणि सिंगापूर यांच्यातील उच्च स्तरीय भेटीदरम्यान झालेल्या आदान-प्रदानामुळे द्विपक्षीय संबंधांना चालना मिळाल्याबद्दल पंतप्रधानांनी समाधान व्यक्त केले. व्यापार आणि गुंतवणूक, जोडणी तसेच सुरक्षा अशा विविध क्षेत्रांमध्ये द्विपक्षीय संबंध दृढ करण्याच्या प्रयत्नाचेही पंतप्रधानांनी कौतुक केले. भारत-आसियान नातेसंबंधांच्या मजबूत पायावर आधारित भारताच्या ॲक्ट ईस्ट धोरणात सिंगापूरचे महत्व विशेष असल्याचे पंतप्रधानांनी नमूद केले. आसियानशी भारताशी असलेल्या दृढ संबंधांचे श्रेय पंतप्रधानांनी गोह चोक तोंग यांना दिले. दोन्ही नेत्यांनी परस्पर स्वारस्याच्या प्रादेशिक आणि जागतिक मुद्दयांबाबतही चर्चा केली.
“हवामान बदल न्यायाचा विजय” – पॅरिस कराराबाबत पंतप्रधानांचे निवेदन

पॅरिसमध्ये नुकत्याच संपलेल्या हवामान बदल परिषदेत हवामान बदल न्यायाला विजय मिळाल्याचे पंतप्रधान नरेंद्र मोदी यांनी म्हटले आहे. सीओपी-21 मध्ये झालेली चर्चा आणि पॅरिस करार यावरुन हवामान बदलाचे दुष्परिणाम कमी करण्यासाठी जागतिक नेत्यांच्या एकत्रित चातुर्याचे दर्शन घडल्याचे पंतप्रधानांनी म्हटले आहे. पॅरिस कराराच्या फलश्रुतीत कोणाचाही जय किंवा पराजय झालेला नाही असे पंतप्रधानांनी ट्‌विट्‌सच्या मालिकेत स्पष्ट केले आहे. “सीओपी-21 मध्ये झालेली चर्चा आणि पॅरिस करार यावरुन हवामान बदलाचे दुष्परिणाम कमी करण्यासाठी जागतिक नेत्यांच्या एकत्रित चातुर्याचे दर्शन घडले आहे. हवामान बदल हे जगापुढील मोठे आव्हान आहे मात्र प्रत्येक देश या आव्हानाचा कसा सामना करत आहे आणि उपाययोजना शोधून काढण्यासाठी कसे प्रयत्न करत आहे याचे प्रतिबिंब पॅरिस करारात दिसून आले आहे. हवामान बदल न्यायाचा विजय झाला असून आपण सर्वजण हरित भवितव्यासाठी एकत्रित काम करत आहोत असे पंतप्रधानांनी आपल्या ट्विटमध्ये म्हटले आहे.
अंमली पदार्थ, मादक द्रव्ये आणि रासायनिक संयुगांची अवैध तस्करी आणि संबंधित गुन्ह्यांमध्ये घट करण्यासाठी आणि अवैध वापर रोखण्यासाठी भारत आणि फ्रान्स  दरम्यान कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने अंमली पदार्थ, मादक द्रव्ये आणि रासायनिक संयुगांची अवैध तस्करी आणि संबंधित गुन्ह्यांमध्ये घट करण्यासाठी आणि अवैध वापर रोखण्यासाठी भारत आणि फ्रान्स दरम्यान कराराला मंजुरी दिली आहे. अंमली पदार्थ, मादक द्रव्ये आणि रासायनिक संयुगांची अवैध तस्करी आणि संबंधित गुन्ह्यांचे प्रमाण कमी करणे आणि अवैध वापर रोखण्यासाठी दोन्ही देशांदरम्यान परस्पर सहकार्याला प्रोत्साहन देणे हा या कराराचा उद्देश आहे. माहिती, अनुभव आणि क्षमता निर्मितीच्या आदान-प्रदानाच्या माध्यमातून हे उद्दिष्ट साध्य केले जाईल. या कराराद्वारे दहशतवाद्यांना मिळणारी आर्थिक रसद बंद करण्याच्या उपाय योजनांसह अंमली पदार्थांची तस्करी रोखणे आणि प्रभावी संस्थागत आदान-प्रदानाची स्थापना केली जाईल.
पंतप्रधानांनी सरदार पटेल यांना अभिवादन केले, राष्ट्रीय एकता दिनानिमित्त  “एकता दौड” ला दाखवला हिरवा झेंडा

पंतप्रधान नरेंद्र मोदी यांनी सरदार वल्लभाई पटेल यांच्या जयंतीनिमित्त आज आदरांजली अर्पण केली. सरदार पटेल यांनी भारताच्या एकात्मतेची सांगड घातली असे नवी दिल्ली येथील राजपथावर जमलेल्या उत्साही युवक आणि विद्यार्थ्यांना संबोधित करतांना पंतप्रधानांनी सांगितले. सरदार पटेल यांच्या निर्णय क्षमतेतील बुध्दीमत्ता आणि ताकद यामुळे सर्व दृष्ट मनसुबे उधळले गेले आणि आधुनिक तसेच स्वतंत्र भारत उदयाला आला असे पंतप्रधानांनी सांगितले. सरदार पटेल यांनी आपल्याला “एक भारत” दिला आणि आता त्याला “श्रेष्ठ भारत” बनवण्याचे दायित्व आपल्यावर आहे असे पंतप्रधान म्हणाले. एकता, शांतता आणि सलोखा याच तत्त्वांवर 125 कोटी भारतीय प्रगती करु शकतील असेही त्यांनी सांगितले. 1920 च्या सुमाराला अहमदाबादचे महापौर म्हणून सरदार पटेल यांनी घेतलेल्या पुढाकारांचे स्मरण पंतप्रधानांनी केले. या पुढाकारांमध्ये स्वच्छता आणि महिलांना 50 टक्के जागा राखीव ठेवण्याच्या प्रस्तावाचा समावेश होता, असे पंतप्रधानांनी सांगितले. केंद्र सरकारच्या विचाराधीन असलेल्या आणि राज्यांशी चर्चा करुन हाती घेण्यात येणाऱ्या “एक भारत, श्रेष्ठ भारत” या नव्या योजनेची रुपरेषा पंतप्रधानांनी स्पष्ट केली. या योजनेअंतर्गत दोन राज्ये एकमेकांशी एक वर्षासाठी आगळी-वेगळी भागीदारी करतील. या एका वर्षात सांस्कृतिक आणि विद्यार्थी देवाणघेवाण, हाती घेतली जाईल, ज्यामुळे या दोन राज्यातील जनतेला एकमेकांना जाणून घेण्याची आणि अधिक निकट येण्याची संधी मिळेल, असे त्यांनी सांगितले. दरवर्षी वेगवेगळया राज्यांनी एकमेकांचे भागीदार बनावे, असे पंतप्रधान म्हणाले. पंतप्रधान नरेंद्र मोदी यांनी माजी पंतप्रधान इंदिरा गांधी यांच्या पुण्यतिथिनिमित्त त्यांना अभिवादन केले. पंतप्रधानांनी यावेळी जपलेल्या जनसमुदायाला शपथ दिली आणि एकता दौडला हिरवा झेंडा दाखवला. दिल्लीचे नायब राज्यपाल नजीब जंग दिल्लीचे मुख्यमंत्री अरविंद केजरीवाल, आणि केंद्रीय मंत्री राजनाथ सिंग आणि वेंकय्या नायडू यावेळी उपस्थित होते.
टीसीएलकडून एचपीआयएलला अतिरिक्त जमिनीच्या हस्तांतरण आणि विभाजनाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने, 700 कोटी रुपयांचे भाग भांडवल आणि 51 कोटी रुपयांचे सुरक्षित कर्ज कंपनीत गुंतवल्यानंतर आणि अतिरिक्त जमिनीच्या विभाजनासाठी योजनांची तरतूद केल्यानंतर दूरसंचार विभागातील सार्वजनिक कंपनी हेमिस्फिर प्रॉपर्टीज इंडिया लिमिटेड (एचपीआयएल) चा प्रशासकीय कारभार गृह आणि शहरी व्यवहार मंत्रालयाकडे हस्तांतरित करायला मंजुरी दिली आहे. तपशील: •योजनेच्या अंमलबजावणीसाठी आर्थिक व्यवहार विभाग हेमिस्फिर प्रॉपर्टीज इंडिया लिमिटेड (एचपीआयएल) मध्ये 700 कोटी रुपयांचे भाग भांडवल आणि 51 कोटी रुपयांचे सुरक्षित कर्जाची गुंतवणूक करणार. •स्थावर मालमत्ता व्यवसायातील थेट परदेशी गुंतवणुकीशी संबंधित भारत सरकारच्या धोरणातून एचपीआयएलला सूट देण्यात येईल. •विक्री, दीर्घकालीन भाडेपट्टी आणि जमिनीच्या व्यवहारांचा समावेश असलेल्या एमओएच्या वस्तुनिष्ठ मुद्यांच्या परिणाम प्राप्तीसाठी योग्य निर्णय घेण्यासाठी एचपीआयएलला प्रातिनिधिक अधिकार •एचपीआयएलच्या भाग भांडवल आणि व्यवस्थापन नियंत्रण दूरसंवाद मंत्रालयाच्या दूरसंचार विभागाकडून गृहनिर्माण आणि शहरी व्यवहार मंत्रालयाकडे हस्तांतरित. फायदे: यामुळे टाटा कम्युनिकेशन लिमिटेड कडील अतिरिक्त जमिन हेमिस्फिर प्रॉपर्टीज इंडिया लिमिटेडला हस्तांतरित करणे सुलभ होईल. अंमलबजावणी धोरण आणि लक्ष्य: केंद्रीय मंत्रिमंडळाने या प्रस्तावाला मंजुरी दिल्यानंतर, मुद्रांक शुल्क भरल्यावर अतिरिक्त जमिन टीसीएल कडून एचपीआयएल ला हस्तांतरित केली जाईल.
सिंगापूरचे उपपंतप्रधान आणि वित्तमंत्री हेंग स्वे केट यांनी पंतप्रधान नरेंद्र मोदी यांची घेतली भेट

सिंगापूरचे उपपंतप्रधान आणि वित्तमंत्री हेंग स्वे केट यांनी आज पंतप्रधान नरेंद्र मोदी यांची भेट घेतली. उपपंतप्रधान केट यांनी पंतप्रधान ली सिएन लूंग आणि ज्येष्ठ मंत्री गोह चोक टोंग यांचा संदेश पंतप्रधान मोदी यांना दिला. पंतप्रधान मोदी यांनी सिंगापूरच्या या नेत्यांसोबत झालेल्या आपल्या संरचनात्मक बैठकींना उजाळा दिला आणि या नेत्यांना शुभेच्छा दिल्या. गेल्या महिन्यात न्यूयॉर्क इथे संयुक्त राष्ट्रांमध्ये, महात्मा गांधींच्या 150 व्या जयंतीनिमित्त आयोजित विशेष कार्यक्रमात पंतप्रधान ली सिएन लूंग यांच्या सहभागाचे पंतप्रधान मोदी यांनी कौतुक केले. उपपंतप्रधान केट यांनी, भारत सरकारने परिवर्तनासाठी उचललेल्या पावलांचे कौतुक केले. पायाभूत सुविधांच्या गुंतवणुकीत होत असलेल्या वाढीचे त्यांनी कौतुक केले. तंत्रज्ञान क्षेत्रात भारत आणि सिंगापूर यांच्यातील वाढत्या सहकार्याचा, तसेच फिनटेकचा उल्लेख त्यांनी केला. दोन्ही देशात वृद्धिंगत होत असलेल्या व्यापारी संबंधांबाबत आणि वाढत्या गुंतवणुकीबाबत पंतप्रधान मोदी यांनी आनंद व्यक्त केला. सिंगापूरमध्ये रुपे कार्ड आणि भीम ॲप सुरु झाल्यामुळे वित्तीय व्यवहार अधिक सुलभ झाल्याचे पंतप्रधानांनी नमूद केले. चेन्नई इथे झालेल्या दुसऱ्या संयुक्त हॅकेथॉनच्या यशाचा, सिंगापूरच्या विद्यार्थ्यांच्या त्यातील सहभागाचा त्यांनी उल्लेख केला. हे सहकार्य दोन्ही देशांमधील वाढती घनिष्ठ सामुदायिक, व्यापारिक आणि नावीन्यपूर्ण शोधातील भागीदारीचे प्रतिक असल्याचे पंतप्रधानांनी नमूद केले.
सचिवांच्या दोन गटातर्फे पंतप्रधान नरेंद्र मोदी यांना आपल्या कल्पना आणि सूचना सादर

विविध विभागात परिवर्तनीय बदल घडवून आणण्यासाठी नवनवीन कल्पना आणण्याच्या पंतप्रधानांच्या सूचनेला प्रतिसाद देत सचिवांच्या दोन गटांनी पंतप्रधान नरेंद्र मोदी यांना कल्पना आणि सूचना सादर केल्या . “अभिनव अर्थसंकल्प आणि प्रभावी अंमलबजावणी ” तसेच “स्वच्छ भारत आणि गंगा पुनुरुज्जीवन” याविषयावर सचिव गटांनी आपल्या कल्पना आणि सूचना सादर केल्या. केंद्रीय मंत्री राजनाथ सिंग, अरुण जेटली, सुषमा स्वराज, नितीन गडकरी, मनोहर पर्रीकर, तसेच केंद्र सरकारचे सर्व सचिव यावेळी उपस्थित होते. सादरीकरणादरम्यान आणि त्यानंतरही पंतप्रधानांसह केंद्रीय मंत्र्यांनी सादरीकरणाच्या संकल्पनेबाबत प्रश्न विचारले आणि आपल्या सूचना नोंदवल्या. यापूर्वी सचिवांच्या पहिल्या गटाने १२ जानेवारी रोजी ऊर्जा संवर्धन आणि कार्यक्षमतेबाबतच्या आपल्या कल्पना आणि सूचना पंतप्रधानांसमोर सादर केल्या.
उत्तर प्रदेश गुंतवणुकदार परिषदेला पंतप्रधानांचे संबोधन

पंतप्रधान नरेंद्र मोदी यांनी आज उत्तर प्रदेश गुंतवणुकदार परिषद 2018 ला संबोधित केले. जेंव्हा परिवर्तन घडते तेंव्हा ते सर्वांनाच प्रत्यक्ष रुपात दिसते. उत्तर प्रदेशमध्ये इतक्या मोठ्या प्रमाणातल्या गुंतवणुकदारांच्या सहभागाने इतकी विशाल गुंतवणुकदार परिषद आयोजित करणे हे परिवर्तनाचेच द्योतक आहे. इतक्या कमी काळात या राज्याने स्वत:ला विकास आणि भरभराटीच्या मार्गावर नेले याबद्दल पंतप्रधानांनी प्रशंसा केली. या राज्याला विपुल संसाधने लाभली असून अपार क्षमताही लाभली आहे. कृषी क्षेत्र ही या राज्याची ताकद आहे. राज्यातले नकारात्मक वातावरण बदलून सकारात्मक आणि आशादायी वातावरण निर्माण केल्याबद्दल त्यांनी मुख्यमंत्री योगी आदित्यनाथ यांची प्रशंसा केली. विविध क्षेत्रासाठी, राज्य सरकार योग्य धोरणं राबवत असल्याचे पंतप्रधान म्हणाले. शेतकरी, महिला आणि युवकांप्रती दिलेली आश्वासने पूर्ण करण्यासाठी सरकार गांभीर्याने काम करत असल्याचे ते म्हणाले. एक जिल्हा, एक उत्पादन योजनेच्या दिशेने राज्य सरकार काम करत आहे. एक जिल्हा, एक उत्पादन या योजनेच्या अंमलबजावणीसाठी केंद्र सरकारच्या स्किल इंडिया मिशन, स्टँड अप इंडिया, स्टार्ट अप इंडिया, प्रधानमंत्री मुद्रा योजना यासारख्या योजना उपयुक्त ठरणार असल्याचे पंतप्रधानांनी सांगितले. कृषी क्षेत्रातली नासाडी रोखण्यासाठी प्रधान मंत्री किसान संपदा योजना उपयुक्त ठरेल. राज्यात मोठ्या प्रमाणात ऊस लागवड असल्यामुळे इथेनॉल उत्पादनाची राज्यात मोठी क्षमता आहे. उत्तर प्रदेशात संरक्षण औद्योगिक कॉरिडॉर उभारण्यात येणार असून त्यामुळे बुंदेलखंड विभागाच्या विकासाला मदत होणार आहे. प्रयाग येथे पुढच्या वर्षी आयोजित केला जाणारा कुंभमेळा, जगातला अशा प्रकारचा सर्वात मोठा कार्यक्रम ठरेल असेही पंतप्रधान म्हणाले.
श्री त्रिदंडी  श्रीमननारायण रामानुज  चिन्ना जीमर स्वामीजी यांनी पंतप्रधानांची भेट घेतली

श्री त्रिदंडी श्रीमाननारायण रामानुज चिन्ना जीयर स्वामीजी यांनी आज पंतप्रधान नरेंद्र मोदी यांची भेट घेतली. स्वामीजींनी पंतप्रधानांना पुढल्यावर्षी होणाऱ्या रामानुज चार्य स्वामी यांच्या 1000 व्या जयंती समारंभाबाबत आणि यानिमित्त हैदराबाद येथे रामानुज चार्य स्वामी यांच्या 216 फूटी धातूच्या पुतळयाची स्थापना करण्याबाबत माहिती दिली. महान अध्यात्मिक गुरु रामानुज चार्य स्वामी यांचा जन्म इसवी सन 1017 मध्ये झाला.
2001 मध्ये संसदेवर झालेल्या हल्ल्यातील शहीदांना पंतप्रधानांनी वाहिली श्रद्धांजली

पंतप्रधान नरेंद्र मोदी यांनी 2001 मध्ये संसदेवर झालेल्या हल्ल्यातील शहीदांना श्रद्धांजली वाहिली. पंतप्रधान म्हणाले, “आज आपण शूर वीरांना श्रद्धांजली वाहत आहोत ज्यांनी आपल्या संसदेचे रक्षण करताना आपल्या प्राणांची आहुती दिली. त्यांचे हौतात्म्य कधीही विस्मृतीत जाणार नाही.”
भारत आणि बेलारूस  यांच्यातल्या  विज्ञान, तंत्रज्ञान, कृषी सह इतर क्षेत्रात वैज्ञानिक आणि तांत्रिक सहकार्यासाठीच्या कराराला मंत्रिमंडळाची मान्यता

विज्ञान, तंत्रज्ञान, कृषी सह इतर क्षेत्रात वैज्ञानिक आणि तांत्रिक सहकार्यासाठीच्या इंडियन नॅशनल सायन्स ॲकेडमी आणि नॅशनल ॲकेडमी ऑफ सायन्सेस ऑफ बेलारूस यांच्यातल्या कराराबाबत केंद्रीय मंत्रिमंडळाला माहिती देण्यात आली. बेलारुसचे राष्ट्राध्यक्ष अलेक्झांडर लुकाशेन्को यांच्या भारत भेटीदरम्यान, नवी दिल्लीत 12 सप्टेंबर 2017 रोजी या कराराची देवाणघेवाण झाली होती. संशोधन, तंत्रज्ञान हस्तांतरण,संयुक्त कार्यशाळा आणि परस्पर भेटी यातून दोन्ही देशातल्या संस्थांना याचा लाभ होणार आहे.
दक्षिण आशियाई उपग्रह- काही ठळक वैशिष्ट्ये

• दक्षिण आशियाई देशांना पंतप्रधान नरेंद्र मोदी यांनी अनोखी भेट दिल्यामुळे अंतराळ क्षेत्रातील मुत्सद्देगिरी नव्या उंचीवर पोहोचली आहे. • शेजारील देशांसाठी प्रथमच अशा प्रकारचा विनामूल्य दळणवळण उपग्रह सोडण्यात आला. • या उपग्रहाचे वजन 2 टनांपेक्षा अधिक असून तो बनवायला तीन वर्षात 230 कोटी रुपयांहून अधिक खर्च आला. • संपूर्ण दक्षिण आशियासाठी हा उपग्रह आहे. • या उपग्रहावर 12 केयू बॅन्ड ट्रान्सपॉन्डर्स बसवण्यात आले असून दळणवळण वाढवण्यासाठी शेजारी देश त्याचा वापर करु शकतात. • प्रत्येक देशाला किमान एका ट्रान्सपॉन्डर्सचा वापर करुन स्वत:चे प्रोग्रामिंग करता येईल. • या उपग्रहामुळे डीटीएच दूरचित्रवाणी, व्हीसॅट लिंक्स, दूर-शिक्षण टेलिमेडिसिन आणि आपत्ती व्यवस्थापनात मदत होईल, भूकंप, चक्रीवादळ, पूर आणि त्सुनामी सारख्या आपत्तीच्या वेळी महत्वपूर्ण संपर्क जोडणी हा उपग्रह पुरवेल. • या उपग्रहाचे यशस्वी प्रक्षेपण झाल्यावर या उपग्रहाचे लाभ मिळवणारे सर्व सात दक्षिण आशियाई देशांचे प्रमुख व्हिडिओ कॉन्फरन्सिंगद्वारे एकत्र आले.